Новини от България, Света – България стартира преговорите по директивата за командированите работници.
Това е първият трилог, който България води като председател на Съвета на ЕС по този законодателен акт.
Българското председателство започна преговори с Европейския парламент за приемане на промени в директивата за командироване на работници в Европейския съюз. Това е първият трилог, който България води като председател на Съвета на ЕС по този законодателен акт.
От страна на Председателството преговорите води заместник-министърът на труда и социалната политика Зорница Русинова. Европейският парламент беше представен от Агнес Йонгериус (С&Д) и Елизабет Морен-Шартие (ЕНП). От страна на Европейската комисия в трилога участва еврокомисарят по заетостта, социалните въпроси, уменията и трудовата мобилност Мариан Тейсен.
”Установяването на ясни правила за доставчиците на услуги в рамките на единния европейски пазар паралелно с гарантирането на правата на командированите работници е важен аспект за осигуряване на свободата на доставките в рамките на 28-те страни членки. За нас е чест да продължим преговорите с Европейския парламент по тази тема, която е ключова за засилването на социалното измерение на ЕС”, каза заместник-министърът на труда и социалната политика Зорница Русинова..
”Досието е много важно за всички нас. Нека преговорите да бъдат в конструктивен дух и да приключат с вземането на решения в полза на гражданите”, каза еврокомисарят Тейсен при откриването на преговорите.